เอกสารแนบ 5

อื่นๆ

รายงานของคณะกรรมการตรวจสอบ

คณะกรรมการตรวจสอบของบริษัท พรีเมียร์โพรดักส์ จำกัด (มหาชน)
ประกอบด้วยกรรมการอิสระจำนวน 3 ท่านที่เป็นผู้ทรงคุณวุฒิทั้งด้านบัญชี การเงิน
กฎหมายและวิศวกรรม
มีความรู้และประสบการณ์เพียงพอที่จะทำหน้าที่สอบทานความน่าเชื่อถือของรายงานการเงิน
คณะกรรมการตรวจสอบทุกท่านมีคุณสมบัติครบถ้วนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
(สำนักงาน ก.ล.ต.) และตลาดหลักทรัพย์แห่งประเทศไทย มิได้เป็นกรรมการในบริษัทใหญ่
บริษัทย่อย บริษัทร่วม และบริษัทย่อยในลำดับเดียวกัน มีคุณสมบัติครบถ้วนตามกฎหมาย กฎระเบียบ
ไม่มีส่วนร่วมในการบริหารงานหรือเป็นผู้สอบบัญชี ที่ปรึกษา คู่ค้า หรืออื่นๆกับบริษัท และบริษัทในกลุ่ม
ซึ่งเป็นไปตามที่กฎหมาย กฎระเบียบ ได้กำหนดไว้ โดยเฉพาะอย่างยิ่งไม่ได้รับการแต่งตั้ง
เพื่อรักษาผลประโยชน์ของกรรมการบริษัท หรือผู้ถือหุ้นรายใหญ่เป็นการเฉพาะ
โดยในระหว่างปีมีการเปลี่ยนแปลงโครงสร้างคณะกรรมการตรวจสอบ นางสาวชนิดา สุวรรณจูฑะ
ได้พ้นจากตำแหน่งประธานคณะกรรมการการตรวจสอบเนื่องจากครบวาระ

ในปี 2562 คณะกรรมการตรวจสอบประกอบด้วย

นางสาววัชนีพร เศรษฐสักโก ประธานกรรมการตรวจสอบ เข้าร่วมประชุม 5/5 ครั้ง

นายชัยวัฒน์ นิตยาพร กรรมการตรวจสอบ เข้าร่วมประชุม 9/9 ครั้ง

นายปริทรรศน์ พันธุบรรยงก์ กรรมการตรวจสอบ เข้าร่วมประชุม 9/9 ครั้ง

คณะกรรมการตรวจสอบได้ปฏิบัติหน้าที่ตามขอบเขตหน้าที่และความรับผิดชอบ
ที่ได้รับมอบหมายจากคณะกรรมการบริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย
การประชุมของคณะกรรมการตรวจสอบรวมทั้งสิ้น 9 ครั้ง ประกอบด้วย
การประชุมคณะกรรมการตรวจสอบรายไตรมาส จำนวน 4 ครั้ง
การประชุมกับคณะกรรมการบริหารความเสี่ยงของบริษัทและบริษัทย่อย จำนวน 2 ครั้ง
การไปตรวจเยี่ยมและประชุมร่วมกับผู้บริหารโรงงานของบริษัทและบริษัทย่อยจำนวน 2
ครั้งและการประชุมเป็นการเฉพาะกับผู้สอบบัญชีโดยไม่มีฝ่ายบริหารร่วมประชุม จำนวน 1 ครั้ง
โดยในการประชุมแต่ละครั้งผู้บริหารระดับสูง ผู้ตรวจสอบภายใน
และผู้สอบบัญชีได้เข้าร่วมประชุมด้วยตามความเหมาะสม เพื่อให้ข้อมูลแก่ที่ประชุม
ช่วยให้กรรมการตรวจสอบได้ปฏิบัติหน้าที่ความรับผิดชอบตามที่กำหนดไว้ในกฎบัตรของคณะกรรมการตรวจสอบ
และที่ได้รับมอบหมายจากคณะกรรมการบริษัท
เรื่องสำคัญที่คณะกรรมการตรวจสอบได้พิจารณาไปในรอบ 1 ปีที่ผ่านมา ประกอบด้วยเรื่องต่างๆ
โดยสรุปดังนี้

1.  รายงานทางการเงิน

คณะกรรมการตรวจสอบได้สอบทานรายงานการเงินทั้งประจำไตรมาส และประจำปี
ทั้งในส่วนเฉพาะบริษัทและงบการเงินรวมซึ่งได้ผ่านการสอบทานและตรวจสอบจากผู้สอบบัญชีของบริษัทและฝ่ายจัดการ
ทั้งในประเด็นความถูกต้อง เชื่อถือได้ และความเหมาะสม
โดยได้สอบถามและรับฟังคำชี้แจงจากผู้บริหารและผู้สอบบัญชี
ในเรื่องความถูกต้องครบถ้วนของงบการเงินและความเพียงพอในการเปิดเผยข้อมูลก่อนที่จะมีการนำเสนองบการเงินเพื่อขออนุมัติจากที่ประชุมคณะกรรมการบริษัท
การสอบทานจะมุ่งเน้นรายการบัญชีที่สำคัญ รายการที่มีการเปลี่ยนแปลงอย่างมีนัยสำคัญ
รายการปรับปรุง นโยบายการบัญชีและประมาณการที่สำคัญ ตลอดจนการเปิดเผยข้อมูลที่มีความสำคัญ
เพื่อให้มั่นใจว่างบการเงินได้แสดงรายการอย่างเหมาะสม ชัดเจน เพียงพอ ทันเวลา
และเป็นประโยชน์อย่างแท้จริงต่อนักลงทุน และบุคคลอื่นๆ ที่ใช้ประโยชน์จากงบการเงิน

จากผลการสอบทาน คณะกรรมการตรวจสอบมีความเห็นสอดคล้องกับผู้สอบบัญชีว่า
งบการเงินสำหรับปีสิ้นสุดวันที่ 31 ธันวาคม 2562
ที่ได้รายงานต่อตลาดหลักทรัพย์แห่งประเทศไทยมีความถูกต้องตามที่ควรในสาระสำคัญตามมาตรฐานการรายงานทางการเงิน
มีการเปิดเผยข้อมูลอย่างเพียงพอและเหมาะสม
ซึ่งผู้สอบบัญชีได้แสดงความเห็นไว้แล้วในรายงานของผู้สอบบัญชีที่เสนอต่อคณะกรรมการบริษัทและผู้ถือหุ้นโดยที่ผู้สอบบัญชีได้ปฏิบัติหน้าที่และแสดงความเห็นอย่างเป็นอิสระ

2.  ระบบการควบคุมภายใน

คณะกรรมการตรวจสอบได้สอบทานความเพียงพอของระบบการควบคุมภายในของบริษัทอย่างสม่ำเสมอ
โดยพิจารณาจากรายงานผลการตรวจสอบของฝ่ายตรวจสอบภายใน
ในการประเมินความเพียงพอของระบบการควบคุมภายในตามแนวทางที่กำหนดโดยสำนักงาน
ก.ล.ต. และหากพบประเด็นข้อบกพร่องสำคัญ
คณะกรรมการตรวจสอบจะรายงานพร้อมทั้งแนวทางแก้ไขไปยังคณะกรรมการบริษัท
ผลการตรวจสอบที่ผ่านมาคณะกรรมการตรวจสอบมีความเห็นสอดคล้องกับผู้ตรวจสอบภายในว่า
บริษัทจัดให้มีระบบการควบคุมภายในที่เพียงพอและเหมาะสม
มีประสิทธิภาพต่อการบริหารอย่างบรรลุผล มีระบบปฏิบัติงานที่มีประสิทธิภาพ
ตลอดจนมีระบบบริหารความเสี่ยง การดูแลรักษาทรัพย์สิน และการบริหารบุคลากรที่มีประสิทธิภาพ
ตามลักษณะธุรกิจ และไม่พบจุดอ่อนหรือข้อบกพร่องที่เป็นสาระสำคัญ

3.  การกำกับดูแลงานตรวจสอบภายใน

คณะกรรมการตรวจสอบได้สอบทานและอนุมัติแผนการตรวจสอบภายในประจำปีของฝ่ายตรวจสอบภายใน
ซึ่งครอบคลุมทั้งในส่วนของบริษัทและบริษัทย่อย
และสอบทานผลการตรวจสอบโดยให้ข้อแนะนำและติดตามการดำเนินการแก้ไขตามรายงานผลการตรวจสอบในประเด็นที่มีนัยสำคัญ
เพื่อก่อให้เกิดการกำกับดูแลกิจการที่ดี และมีการควบคุมภายในที่เพียงพอ
พร้อมทั้งให้ข้อเสนอแนะเพื่อให้การปฏิบัติงานมีประสิทธิภาพและประสิทธิผลยิ่งขึ้น

4.  การปฏิบัติตามกฎหมาย และกฎระเบียบของสำนักงาน ก.ล.ต.
    ตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท

บริษัทมอบหมายให้หน่วยงานกฎหมายของบริษัทติดตามวิเคราะห์และรายงานการเปลี่ยนแปลงของกฎหมาย
กฎระเบียบต่างๆ ที่เกี่ยวข้องกับบริษัทและดำเนินการให้บริษัทถือปฏิบัติตามกฎหมาย กฎระเบียบต่างๆ
นั้นอย่างถูกต้อง
คณะกรรมการตรวจสอบได้ติดตามและสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทยและกฎหมายที่เกี่ยวข้องกับธุรกิจของบริษัท
เพื่อให้มั่นใจว่าบริษัทได้ถือปฏิบัติครบถ้วน
ซึ่งคณะกรรมการตรวจสอบมีความเห็นว่าไม่พบประเด็นที่เป็นสาระสำคัญในเรื่องการไม่ปฏิบัติตามกฎหมายและข้อกำหนดดังกล่าว

5.  การบริหารความเสี่ยง

คณะกรรมการตรวจสอบได้สอบทานผลการประชุมของคณะกรรมการบริหารความเสี่ยงโดยการสอบทานความเหมาะสมและความเพียงพอของระบบการบริหารความเสี่ยงของบริษัทและประชุมร่วมกับผู้บริหารของบริษัทและบริษัทย่อยเป็นรายไตรมาส
เพื่อรับทราบการดำเนินงานด้านการบริหารความเสี่ยงในด้านต่างๆ
โดยได้ให้ความสำคัญกับการระบุปัจจัยเสี่ยงและแผนการบริหารจัดการความเสี่ยงของบริษัท
พร้อมทั้งให้ข้อเสนอแนะ ที่เป็นประโยชน์ต่อฝ่ายบริหาร
เพื่อให้ระบบการบริหารความเสี่ยงมีประสิทธิภาพและเหมาะสมกับสภาพธุรกิจมากยิ่งขึ้น
คณะกรรมการตรวจสอบมีความเห็นว่า บริษัทได้บริหารปัจจัยความเสี่ยงที่ได้ระบุไว้ในปี 2562
อย่างระมัดระวังแล้วตามสมควร

6.  การปฏิบัติตามมาตรการต่อต้านการคอร์รัปชั่นตามโครงการแนวร่วมปฏิบัติของภาคเอกชนไทยในการต่อต้านทุจริต

บริษัทมีการสอบทานการปฏิบัติงานที่เกี่ยวข้องกับมาตรการต่อต้านการคอร์รัปชั่น
จัดทำคู่มือมาตรการต่อต้านการคอร์รัปชั่นและจัดให้มีการประเมินความเสี่ยงที่เกี่ยวข้องกับการทุจริตภายในบริษัท
รวมทั้งการทบทวนการปฏิบัติตามนโยบายการต่อต้านการทุจริต
บริษัทได้รับการรับรองการต่ออายุเป็นสมาชิกแนวร่วมปฏิบัติของภาคเอกชนไทยในการต่อต้านการทุจริต
จากคณะกรรมการแนวร่วมปฏิบัติของภาคเอกชนไทยในการต่อต้านการทุจริต เมื่อวันที่ 9 มีนาคม
2560
คณะกรรมการตรวจสอบมีความเห็นว่า บริษัทมีการนำมาตรการไปปฏิบัติอย่างครบถ้วนเพียงพอด้วยความเคร่งครัดและระมัดระวัง

7.  การทำรายการที่อาจมีความขัดแย้งทางผลประโยชน์

บริษัทมีนโยบายเกี่ยวกับความขัดแย้งทางผลประโยชน์และการทำรายการระหว่างกันที่สอดคล้องกับกฎหมาย
กฎระเบียบ และได้สื่อสารให้เป็นที่ทราบกันทั่วทั้งองค์กร และตามขอบเขตที่กฎหมายได้อนุญาตไว้
ซึ่งคณะกรรมการตรวจสอบได้สอบทานการทำรายการที่เกี่ยวโยงกันหรือรายการที่อาจมีความขัดแย้งทางผลประโยชน์ว่าเป็นไปตามกฎหมายและข้อกำหนดของตลาดหลักทรัพย์ฯ
และมีความเห็นว่ารายการที่เกี่ยวโยงกันดังกล่าวเป็นรายการที่สมเหตุสมผล
และเป็นประโยชน์ต่อบริษัท นอกจากนี้
คณะกรรมการตรวจสอบมีความเห็นสอดคล้องกับผู้สอบบัญชีที่มีความเห็นว่า
รายการระหว่างกันกับบริษัทที่เกี่ยวข้องกันที่มีสาระสำคัญได้เปิดเผยและแสดงรายการในงบการเงินและหมายเหตุประกอบงบการเงินแล้ว

8.  การกำกับดูแลกิจการที่ดี

คณะกรรมการตรวจสอบได้สอบทานและติดตามผลการปฏิบัติตามนโยบายการกำกับดูแลกิจการที่ดี
ตามที่ได้รับมอบหมายจากคณะกรรมการบริษัทเพื่อแสดงถึงการมีระบบบริหารจัดการที่มีประสิทธิภาพ
โปร่งใส ตรวจสอบได้ ให้ความเชื่อมั่นและความมั่นใจต่อผู้ถือหุ้น
ผู้มีส่วนได้เสียและผู้ที่เกี่ยวข้องทุกฝ่าย
และได้ให้ข้อเสนอแนะเพื่อการพัฒนาการกำกับดูแลกิจการที่ดีของบริษัท

9.  การพิจารณาเสนอแต่งตั้งผู้สอบบัญชีและค่าสอบบัญชีประจำปี 2563

คณะกรรมการตรวจสอบได้คัดเลือกผู้สอบบัญชีของบริษัทโดยพิจารณาถึงความเป็นอิสระ ความรู้
ความสามารถ ประสบการณ์ ความน่าเชื่อถือ และคุณภาพการของให้บริการ
สำหรับค่าตอบแทนผู้สอบบัญชีนั้นได้พิจารณาจากขอบเขตความรับผิดชอบของผู้สอบบัญชีและอัตราค่าตอบแทนผู้สอบบัญชีของสำนักงานอื่น
คณะกรรมการตรวจสอบเห็นควรเสนอต่อคณะกรรมการบริษัทเพื่อขออนุมัติที่ประชุมสามัญผู้ถือหุ้น
แต่งตั้งผู้สอบบัญชีของบริษัท ดีลอยท์ ทู้ช โธมัทสุ ไชยยศ สอบบัญชี จำกัด เป็นผู้สอบบัญชีของบริษัท
ประจำปี 2563 และกำหนดค่าตอบแทนของผู้สอบบัญชีเป็นจำนวนเงิน 1,670,000 บาท
โดยไม่มีค่าบริการอื่น

10. การประเมินตนเองของคณะกรรมการตรวจสอบ

คณะกรรมการตรวจสอบได้ประเมินขอบเขตการปฏิบัติงานจริงของตนเองในปี 2562 ทั้งคณะ
โดยเปรียบเทียบกับกฎบัตรของคณะกรรมการตรวจสอบและแนวปฏิบัติที่ดี ซึ่งผลการประเมินพบว่า
ในทางปฏิบัติแล้ว ขอบเขตงานที่คณะกรรมการตรวจสอบได้ดำเนินการ
มีความสอดคล้องกับกฎบัตรของคณะกรรมการตรวจสอบและได้รายงานผลการปฏิบัติงาน
รวมทั้งข้อเสนอแนะให้คณะกรรมการบริษัททราบทุกครั้งที่มีการประชุมคณะกรรมการบริษัท

โดยสรุปในปี 2562 คณะกรรมการตรวจสอบได้ปฏิบัติหน้าที่ตามกฎบัตรโดยได้สอบทานประเด็นต่างๆ
กับฝ่ายจัดการ ผู้สอบบัญชี และผู้ตรวจสอบภายใน ด้วยความรอบคอบ มีความเป็นอิสระ
แสดงความเห็นอย่างตรงไปตรงมา มีความโปร่งใส ตรวจสอบได้ ตามหลักบรรษัทภิบาลที่ดี
คณะกรรมการตรวจสอบมีความเห็นว่า
งบการเงินของบริษัทมีความถูกต้องตามที่ควรในสาระสำคัญตามมาตรฐานการรายงานทางการเงิน
มีการเปิดเผยข้อมูลอย่างเพียงพอและเหมาะสม
การบริหารความเสี่ยงและระบบการควบคุมภายในมีประสิทธิผล เหมาะสมเพียงพอ
การตรวจสอบภายในมีความเป็นอิสระ ครอบคลุมกระบวนการปฏิบัติงานที่มีความเสี่ยง
และมีกระบวนการตรวจสอบที่สอดคล้องกับมาตรฐานงานตรวจสอบ
ตลอดจนมีการกำกับดูแลการปฏิบัติงานให้ถูกต้องตามกฎหมายและกฎเกณฑ์ที่เกี่ยวข้องได้อย่างเหมาะสม
สอดคล้องกับการดำเนินธุรกิจในปัจจุบัน

  ในนามคณะกรรมการตรวจสอบ

[]

(นางสาววัชนีพร เศรษฐสักโก)

ประธานกรรมการตรวจสอบ